b'\n_START_ARTICLE_\nCal Ferrer (la Cellera de Ter)\n_START_SECTION_\nDescripci\xc3\xb3\n_START_PARAGRAPH_\nEdifici de tres plantes entre mitgeres format per tres crugies, marcades per les canonades met\xc3\xa0l\xc2\xb7liques que baixen del teulat. Aquest habitatge, refor\xc3\xa7at amb pedres cantoneres m\xc3\xa9s grans, est\xc3\xa0 cobert a dues aig\xc3\xbces a fa\xc3\xa7ana._NEWLINE_La planta baixa consta de dues finestres i un gran portal. Les finestres s\xc3\xb3n de nova factura, emmarcades de pedra motllurada, amb ampit treballat, llindes monol\xc3\xadtiques amb decoraci\xc3\xb3 floral i triangular i reixa de ferro forjat decorada. El portal tamb\xc3\xa9 est\xc3\xa0 emmarcat de pedra calc\xc3\xa0ria amb grans blocs, motllurada i amb llinda monol\xc3\xadtica. A sobre d\xe2\x80\x99aquesta, hi ha una s\xc3\xa8rie de c\xc3\xb2dols en posici\xc3\xb3 vertical, conformant una arcada rebaixada, que t\xc3\xa9 funci\xc3\xb3 redistribuidora de forces del pes de la fa\xc3\xa7ana. La porta \xc3\xa9s de fusta antiga i restaurada amb interessants exemples de ferro forjat com manetes, claus i espines._NEWLINE_Al primer pis existeixen tres finestres. Totes s\xc3\xb3n de grans blocs de pedra i, sobre dues d\xe2\x80\x99elles hi ha, integrada a la paret, una filera de rajols en forma d\xe2\x80\x99arc rebaixat per a actuar de redistribuidora de forces. La finestra principal es distingeix d\xe2\x80\x99aquestes dues en qu\xc3\xa8 t\xc3\xa9 una llinda molt m\xc3\xa9s gran. A l\xe2\x80\x99al\xc3\xa7ada d\xe2\x80\x99aquesta planta hi ha, adherit a la fa\xc3\xa7ana, un escut de nova factura prop de la finestra principal, al seu costat esquerre. Aquest cont\xc3\xa9 un elm, dos escuts menuts i la llegenda \xc2\xabAve Maria - Torre Alegre\xc2\xbb._NEWLINE_El segon pis cont\xc3\xa9 dues finestres petites emmarcades de c\xc3\xb2dol poc treballat, una d\xe2\x80\x99elles amb restes de decoraci\xc3\xb3 floral triangular a la llinda, i un badiu o finestra d\xe2\x80\x99arc de mig punt rebaixat, de c\xc3\xb2dols, amb una petita barana de ferro forjat de decoraci\xc3\xb3 abombada. La cornisa t\xc3\xa9 un r\xc3\xa0fec de doble filera de rajola i teula girada. Aquesta cornisa mant\xc3\xa9 una continu\xc3\xaftat amb la casa ve\xc3\xafna de l\xe2\x80\x99esquerra (n\xc3\xbam. 21), cosa que les situa en un mateix moment de reforma o construcci\xc3\xb3 original.\n_START_SECTION_\nHist\xc3\xb2ria\n_START_PARAGRAPH_\nEl carrer d\xe2\x80\x99Avall es va configurar durant el segle XVIII i va completar l\xe2\x80\x99estructura urbana que no es va moure significativament fins ben entrat el segle XX. Aquesta part del poble, propera al torrent de Sales (que junta les aig\xc3\xbces que v\xc3\xa9nen de Can Vinyes i les de Can Bechdej\xc3\xba), formava part del nucli urb\xc3\xa0 que es va desenvolupar fins a finals del segle XVIII. El flagell de les torrentades va obligar a posar bagants a les cantonades i entrades d\xe2\x80\x99alguns carrers, i tamb\xc3\xa9 els encaixos corresponents que encara s\xc3\xb3n visibles i efectius. A m\xc3\xa9s, es va tenir en compte que les cantonades orientades al sud fossin m\xc3\xa9s reculades que les que miraven al nord._NEWLINE_La llinda de la porta principal porta la llegenda: \xc2\xabYSIDRO  NOGUE / PAGES  ;;   1781\xc2\xbb I la llinda de la finestra principal, a m\xc3\xa9s d\xe2\x80\x99interessants per\xc3\xb2 senzilles decoracions inscrites de car\xc3\xa0cter vegetal, diu: \xc2\xabASID   RO / NOGE  1782\xc2\xbb.'